Document ID: 31993D0013

ID-DEĊIŻJONI TAL-KUMMISSJONI
tat-22 ta' Diċembru 1992
li tistabilixxi l-proċeduri għall-verifiki veterinarji fil-postijiet ta' spezzjoni mal-fruntiera tal-Komunità fuq prodotti minn pajjiżi terzi
(93/13/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 90/675/KEE li tistipula l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi ([1]), kif l-aħħar emendata bid-Direttiva 92/438/KEE ([2]
) u b'mod partikolari l-Artikolu 4(6), l-Artikolu 8(3), l-Artikolu 10(2), l-Artikolu 11(7), l-Artikolu 14(3), l-Artikolu 16(4) u l-Artikolu 18(1) tagħha,
Billi l-prinċipji fundamentali ta' l-organizzazzjoni ta' verifiki dokumentarji, ta' identità u fiżiċi, kif ukoll il-prosegwiment ta' dawk il-verifiki huma stipulati; billi issa huwa meħtieġ li jiġu adottati miżuri addizzjonali sabiex tiġi stabbilita proċedura armonizzata ta' min jorbot fuqha u l-istabbiliment ta' arranġamenti ġodda għall-verifiki veterinarji dwar prodotti minn pajjiżi terzi;
Billi verifiki dokumentarji u ta' identità huma bbażati fuq paragun bejn it-tagħrif mibgħut mill-importatur u l-prodotti importati fil-Komunità u għandhom jitwettqu skond ċerti regoli; billi verifiki fiżiċi fuq dawk il-prodotti għandhom ukoll ikunu jikkonformaw ma' ċerti ħtiġijiet, u t-tip u r-riżultati tal-verifiki għandu jissemma fuq iċ-ċertifikat;
Billi, għalhekk, l-iffunzjonar xieraq ta' l-arranġamenti ġodda jeħtieġ li t-tagħrif kollu dwar prodott jinġieb flimkien f'dokument ibbażat fuq mudell partikolari;
Billi ir-rotta ta' prodotti li jistgħu jiġu aċċettati biss għal użu barra milli għall-konsum tal-bniedem għandha titwettaq fil-qafas ta' proċedura addattata eżistenti tal-Komunità;
Billi ċerti verifiki veterinarji ma jitwettqux fuq prodotti li jinġarru fil-bagolli tal-passiġġieri u maħsuba għall-konsum tagħhom, jew mibgħuta f'konsenji żgħar indirizzati lill-individwi; billi limitu massimu ta' piż għandu madanakollu jiġi ffissat għall-prodotti soġġetti għal dawk id-derogi;
Billi ċerti prodotti ta' pjanti jistgħu jkunu ta' riskju ta' tixrid ta' mard li jittieħed mill-annimali għandhom ikunu suġġetti għall-verifiki veterinarji; billi lista ta' dawk il-prodotti għandha titħejja flimkien ma' lista ta' pajjiżi terzi jew partijiet ta' pajjiżi terzi li jistgħu jkun awtorizzati li jesporatwhom lejn il-Komunità;
Billi ċerti konsenji ta' prodotti esportati minn Stat Membru lejn pajjiż terz jistgħu jiġu rrifjutati importazzjoni mill-pajjiż terz, allura f'dawk il-każi għandha tkun l-awtorità kompetenti ta' l-Istat Membru li jkun esporta l-prodotti biex jieħu l-miżuri meħtieġa biex jikkontrolla l-konsenja mar-riintroduzzjoni tagħha fit-territorju tal-Komunità;
Billi skond l-Artikolu 11(2)(b) tad-Direttiva 90/675/KEE, l-Istat Membru jista' jikkonkludi arranġamenti bilaterali għal ċerti kontrolli veterinarji fil-pajjiż ta' destinazzjoni, huwa meħtieġ f'dawn il-każi li jiġu żgurati l-miżuri kollha meħtieġa fir-rigward ta' verifiki veterinarji kif imsemmija f'din id-Direttiva jitwettqu;
Billi l-prodotti maħżuna f'żona ħielsa jew f'maħżen ħieles, f'maħżen taħt il-kontroll tad-dwana jew fil-passaġġ mit-territorju tal-Komunità minn pajjiż terz għal ieħor għandu jkun is-suġġett ta' Deċiżjoni oħra ta' implimentazzjoni;
Billi derogi li jikkonċernaw l-ispezzjoni ta' ħut li jiġi minn pajjiżi terzi fil-Komunità għandhom ikunu s-suġġett aktar tard ta' Deċiżjonijiet ta' implimentazzjoni;
Billi l-kondizzjonijiet speċifiċi ta' kampjunar u ta' l-eżami tat-tipi differenti ta' prodotti għandu jkun is-suġġet ta' aktar Deċiżjonijiet ta' implimentazzjoni;
Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
1. Il-verifiki dokumentarji u ta' identità għandhom jitwettqu skond l-Anness A.
2. L-importaturi jew l-aġenti tagħhom għandhom, waqt li jużaw dokument fuq il-mudell stipulat fl-Anness B, javżaw lill-impjegati veterinarji fil-post ta' spezzjoni tal-fruntiera bil-quddiem bil-wasla tal-prodotti. Id-dokument għandu jitħejja f'erba' kopji (oriġinal u tliet kopji) u l-importatur jew ir-rappreżentant tiegħu għandu:
- jimla s-sezzjoni 1 fuq l-erba' kopji kollha,
- jibgħat kopja lill-awtoritajiet tad-dwana fil-post ta' spezzjoni tal-fruntiera,
- jibgħat l-oriġinal u ż-żewġ kopji li jibqa' lill-veterinarju uffiċjali responsabbli għall-post ta' spezzjoni fil-fruntiera.
3. Id-dokument ibbażat fuq il-mudell stipulat fl-Anness B għandu jsir ta' l-anqas fl-ilsien jew f'wieħed mill-ilsna tal-post ta' spezzjoni tal-fruntiera fejn il-prodotti li jiġu minn pajjiżi terzi jiddaħħlu fil-Komunità u fl-ilsien jew f'wieħed mill-ilsna tal-pajjiż ta' destinazzjoni tal-prodott.
4. Mingħajr preġudizzju għall-paragrafu 3, it-tagħrif li jinsab fid-dokument ibbażat fuq il-mudell stipuilat fl-Anness B jista', bi ftehim ma' l-awtoritajiet kompetenti ta' l-Istati Membri, isir is-suġġett ta' notifikazzjoni minn qabel permezz ta' telekomunikazzjonijiet jew sistemi oħra ta' trasmissjoni ta' data.
Artikolu 2
Verifiki fiżiċi, testijiet tal-laboratorju u analiżi ta' kampjuni uffiċjali għandhom jitwettqu skond il-ħtiġijiet ta' l-Annessi Ċ u D.
Artikolu 3
1. Wara t-tlestija tal-verifiki msemmija fl-Artikoli 1 u 2, sezzjoni 2 tad-dokument ibbażat fuq il-mudell stipulat fl-Anness B għandu jitlesta fir-responsabbiltà tal-veterinarju uffiċjali responsabbli għall-post ta' spezzjoni fil-fruntiera u għandu jiġi ffirmat minnu; imbagħad l-oriġinal għandu jiġi mgħoddi lill-awtoritajiet tad-dwana fil-post ta' spezzjoni fil-fruntiera, kopja tingħata lill-importatur jew lir-rappreżentant tiegħu u t-tieni kopja tinżamm fil-post.
2. Il-veterinarju uffiċjali għandu jżomm iċ-ċertifikati jew id-dokumenti tas-saħħa li jakkumpanjaw il-konsenja kif ukoll il-kopja tad-dokumenti bbażat fuq il-mudell stipulat fl-Anness B għal ta' l-anqas tliet snin.
Artikolu 4
1. Jekk il-verifiki veterinarji mwettqa juru li l-prodott m'għandux ikun importat fil-Komunità l-awtorità kompetenti, wara li tikkonsulta ma' l-importatur jew ir-rappreżentant tiegħu, għandha tiddeċiedi kemm jista' jkun malajr jew li tibgħatu lura jew li tiddistruġġih.
2. Jekk l-awtorità kompetenti tiddeċiedi li tiddistruġġi l-konsenja, għandha tieħu l-miżuri kollha meħtieġa biex tiżgura li l-konsenja u l-operazzjoni ta' distruzzjoni tibqa' f'kull żmien fil-kontroll uffiċċjali. Id-distruzzjoni tal-konsenja għandha titwettaq fl-istallazzjoni tal-post ta' spezzjoni tal-fruntiera jew fi stallazzjonijiet addattati kemm jista' jkun viċin tal-post ta' spezzjoni tal-fruntiera.
3. Jekk, b'deroga mill-paragrafu 1, l-awtorità kompetenti fl-applikazzjoni ta' l-Artikolu 16(2) tad-Direttiva tal-Kunsill 90/675/KEE taċċetta li l-prodotti jistgħu jiġu importati biss għal ċertu użu barra milli għall-konsum tal-bniedem, it-trattament u l-ġarr ta' dawn il-prodotti għandu jsir biss bis-superviżjoni ta' l-awtorità kompetenti u skond id-Direttiva 90/667/KEE tas-27 ta' Novembru 1990 li tistipula r-regoli veterinarji għad-disponiment u l-ipproċessar ta' skart ta' annimali, għat-tpoġġija tiegħu fis-suq u għall-prevenzjoni ta' patoġeni f'għalf ta' oriġni mill-annimal jew ħut u li jemenda d-Direttiva 90/425/KEE ([3]
). B'żieda, l-awtorità kompetenti fil-post ta' destinazzjoni ta' l-impjant irreġistrat għandha tkun avżata bl-operazzjoni permezz tal-firxa tax-xibka Animot, jew sakemm issir l-implimentazzjoni ta' dan ta' l-aħħar, b'telekomunikazzjoni jew b'xi sistema oħra ta' trasferiment ta' data.
4. Il-proċeduri deskritti fil-paragrafi 1, 2 u 3 għandhom ukoll japplikaw fejn l-ispezzjonijiet imwettqa mill-awtorità kompetenti fil-punt ta' qsim tal-fruntiera juru xi wieħed min-nuqqasijiet imsemmija fl-Artikolu 4(3) tad-Direttiva tal-Kunsill 90/675/KEE. Iżda, miżuri fis-sens ta' l-Artikolu 16(1) u (2) jistgħu jittieħdu biss mill-veterinarju uffiċjali responsabbli għall-eqreb post ta' spezzjoni tal-fruntiera. Il-konsenji kollha li huma rrifjutati għandhom jiġu nnotifikati minnufih bis-sistema Shift jew, sakemm issir l-implimentazzjoni ta' din ta' l-aħħar b'telekomunikazzjoni jew b'xi sistema oħra ta' trasferiment ta' data.
Artikolu 5
1. Mingħajr preġudizzju għar-regoli speċifiċi tal-Komunità għall-ċerti prodotti, l-prodotti riferiti fil-punti (i), (ii) u (iv) ta' l-Artikolu 14(1) tad-Direttiva tal-Kunsill 90/675/KEE m'għandhomx ikunu soġġetti għall-verifiki veterinarji sistematiċi stipulati fil-Kapitolu I ta' din id-Direttiva jekk ikunu ta' piż ta' anqas minn kilo u maħsuba għall-konsum tal-bniedem. Iżda l-miżuri kollha meħtieġa għandhom jittieħdu biex jiġi żgurat li dawk il-prodotti biss minn pajjiżi jew partijiet minn pajjiżi approvati jiddaħħlu fil-Komunità.
2. L-ewwel paragrafu m'għandux jaffettwa r-regoli tas-saħħa ta' l-annimali u s-saħħa pubblika stipulati fil-leġislazzjoni addattata tal-Komunità jew fin-nuqqas tagħha r-regoli nazzjonali ta' l-Istati Membri.
Artikolu 6
1. L-Istati Membri għandhom jibagħtu l-prodotti ta' pjanti elenkati fl-Anness E għall-verifiki veterinarji speċifikati fl-Artikolu 1(1).
2. L-Istati Membri għandhom jawtorizzaw l-importazzjoni ta' prodotti ta' pjanti elenkati fl-Anness E li joriġinaw minn pajjiżi jew partijiet ta' pajjiżi terzi elenkati fl-Anness F fejn l-importazzjoni minn dawn il-pajjiżi jew partijiet ta' pajjiżi terzi m'hix ipprojbita.
3. Il-ħtiġijiet ta' l-Artikolu 16 tad-Direttiva tal-Kunsill 90/675/KEE japplikaw mutatismutandis għall-prodotti ta' pjanti fejn il-verifiki veterinarji juru li ma jissodisfawx il-kondizzjonijiet ta' din id-Deċiżjoni.
Artikolu 7
Din id-Deċiżjoni għandha tgħodd mill-1 ta' Jannar 1993.
Artikolu 8
Din id-Deċiżjoni hija indirizzata lill-Istati Membri.
Magħmula fi Brussel, fit-22 ta' Diċembru 1992.

Labels: 5
3
6
12
15